ועדת החוקה, חוק ומשפט, כנסת 20, פרוטוקול מספר 426, 2017-07-05 09:00

ניסן סלומינסקי: בוקר טוב, אני מתכבד לפתוח את ישיבת הוועדה.

ניסן סלומינסקי: הנושא הראשון על סדר-היום: צו בתי דין דתיים (יחידות סיוע)(הקמת יחידת סיוע בבית הדין הדתי הדרוזי, דרכי הפעלתה וסדרי עבודתה), התשע"ז-2017; וצו בתי דין דתיים (יחידות סיוע)(הקמת יחידות סיוע בבתי הדין השרעיים, דרכי הפעלתן וסדרי עבודתן), התשע"ז-2017.

חמד עמאר: מישהו יסביר לנו את הנושא?

ניסן סלומינסקי: בבקשה.

<מהא מראענה: לפי חוק בתי דין דתיים, יחידות סיוע, מסמיך את שר המשפטים ושר הרווחה להקים יחידות סיוע ליד בתי הדין הדתיים.

<מהא מראענה: כבר הוקמו ליד בתי הדין הרבניים, ונשאר להוציא לפועל את הצווים את הצווים של בתי הדין השרעיים והדרוזיים.

ניסן סלומינסקי: את מי את מייצגת?

<מהא מראענה: אני מייצגת את משרד המשפטים.

חמד עמאר: זו תהיה יחידה נפרדת שתשב ליד בית הדין?

<מהא מראענה: מעשית כיצד זה ייעשה, ענת ענבר מהרווחה תוכל להסביר, אבל זה יחידות סיוע שיושבות ליד בתי הדין, ונותנות שירותי ייעוץ, אבחון וטיפול לכל יחידות בתי הדין.

<מהא מראענה: כאמור אנחנו מדברים על בתי הדין הדרוזיים והשרעיים.

ניסן סלומינסקי: בוקר טוב לאדוני.

ניסן סלומינסקי: ברשותך, התחלנו כבר, ואני מניח שאין לך התנגדות.

<נועה ברודסקי-לוי: כפי שמהא אמרה, חוק בתי דין דתיים יחידות סיוע קובע שיוקמו יחידות סיוע כפי שיש ליד בתי המשפט לענייני משפחה גם בבתי הדין הדתיים.

<נועה ברודסקי-לוי: מכוח החוק הזה הוקמו כבר, והיה צו שאושר בוועדה כאן לגבי הקמת יחידות סיוע בבתי הדין הרבניים, ועכשיו מגיעים עם הקמת יחידות הסיוע בבתי הדין השרעיים ובתי הדין הדרוזיים.

<נועה ברודסקי-לוי: כן רצינו לשמוע על הפריסה, אם תוכלו להסביר, כי הבנו שבינתיים עוד לא הוקמו ליד כל בתי הדין.

<ענת מלכה ענבר: אני ענת ענבר, ואני מנהלת שירות יחידות סיוע במשרד העבודה והרווחה.

<ענת מלכה ענבר: אנחנו נמצאים בתהליך של הקמת היחידות, שאינו פשוט בגלל הקושי בגיוס עובדים.

<ענת מלכה ענבר: כרגע פועלות יחידות בטייבה, באקה, יפו, נצר, עכו, ובבית הדין הדרוזי בעכו פועלת יחידה.

<ענת מלכה ענבר: יש שם עובדת.

חמד עמאר: מה הבעיה בגיוס עובדים?

חמד עמאר: לא הבנתי.

אוסאמה סעדי: איפה באר-שבע?

ניסן סלומינסקי: מה הדרישה?

ניסן סלומינסקי: רבותיי חבריי חברי הכנסת, תנו לה ואז נשאל את השאלות – אחרת אנחנו נחזור כל הזמן אחד על השני.

<ענת מלכה ענבר: אסביר.

<ענת מלכה ענבר: אנחנו עשינו תהליך של מכרזים פנימיים ומכרזים פומביים.

<ענת מלכה ענבר: התחלנו את התהליך הזה בסוף 2015.

<ענת מלכה ענבר: ב-2016 יצא מכרז עתודה פומבי לכל יחידות הסיוע - בין השאר גם ליחידות של בתי הדין השרעיים והדרוזיים.

ניסן סלומינסקי: מה הדרישה?

<ענת מלכה ענבר: היא כתובה פה בצו – חמש שנים עם MA, שבע שנים עם BA, וניסיון והשכלה בתחום של משפחה או בתחום של ילדים.

אוסאמה סעדי: זה לעובדים סוציאליים?

<ענת מלכה ענבר: כן.

<ענת מלכה ענבר: אתן את הדוגמה של באר-שבע, כי נשאלתי לגביה עכשיו.

אוסאמה סעדי: זה לא מופע פה בצו.

<ענת מלכה ענבר: כתוב בצו על הכישורים המקצועיים.

אוסאמה סעדי: אז מה, לא מקימים בכלל יחידת סיוע בבית הדין השרעי בבאר-שבע?

<ענת מלכה ענבר: מכיוון שאין עובד שיכול לעבוד שם, אנחנו לא יכולים להקים שם יחידה.

<ענת מלכה ענבר: עכשיו זה המכרז הרביעי שאנחנו עושים בבאר-שבע.

<ענת מלכה ענבר: תהליך המכרזים אינו פשוט מבחינה זו שכמובן, אנחנו תלויים בנציבות שירות המדינה ובתהליכים שלה, וכיוון שזה תהליכים של בחינות ומרכזי הערכה, הרבה מאוד מהאנשים נושרים באמצע.

חמד עמאר: על כמה תקנים מדובר?

<ענת מלכה ענבר: מדובר בשמונה תקנים לשרעי ותקן אחד לדרוזי.

חמד עמאר: ואין לך לגייס תקן אחד לדרוזי?

<ענת מלכה ענבר: לדרוזי גויס.

<ענת מלכה ענבר: יש יחידת סיוע בבית הדין הדרוזי.

<ענת מלכה ענבר: היא פועלת ונמצאת וזה מסודר, ועובדת מצוינת יושבת.

אוסאמה סעדי: אני הבנתי ממנהל בתי הדין השרעיים שחסרים שלושה.

<ענת מלכה ענבר: נכון.

<ענת מלכה ענבר: חסרים בירושלים שני תקנים, בחיפה וגם בבאר-שבע.

<ענת מלכה ענבר: אני כבר יכולה לומר, שבמכרז שהוצאנו השני לירושלים ניגשה מועמדת אחת בלבד.

<ענת מלכה ענבר: תהיה ועדה ב-19 ביולי.

<ענת מלכה ענבר: אני מאוד מקווה שנבחר, אבל שוב נישאר עם חוסר של עובדת אחת.

<ענת מלכה ענבר: אני רוצה גם לציין שבירושלים חסרים עובדים סוציאליים בכל התחומים.

<ענת מלכה ענבר: חסרים עובדים סוציאליים לסדרי דין ממזרח העיר, חסרים עובדים סוציאליים למניעת אלימות במשפחה.

<ענת מלכה ענבר: זה לא רק ביחידות סיוע.

<ענת מלכה ענבר: אין עובדת סוציאלית לסדרי דין במזרח העיר היום, כך שזו בעיה כנראה- - -

אוסאמה סעדי: מה הבעיה בבאר-שבע?

אוסאמה סעדי: היו מכרזים ולא ניגשו?

<ענת מלכה ענבר: שוב – בבאר-שבע קיבלנו אפילו מתנה לפני חמש שנים, תקן צבוע מהאוכלוסייה הבדואית כי מאוד-מאוד רצינו שיהיה לנו עובד, ואנחנו לא מצליחים לגייס מישהו שם.

אוסאמה סעדי: אז איך תקימו יחידות סיוע בלי עובדים?

<ענת מלכה ענבר: נעשה מכרזים עד שנמצא.

<ענת מלכה ענבר: אין לנו ברירה.

חמד עמאר: גם עובד מהצפון יכול להגיע לשם?

<ענת מלכה ענבר: הוא לא יכול לנסוע כל יום מהצפון.

<ענת מלכה ענבר: אם עובד מהצפון רוצה לעבור לעבוד- - -

חמד עמאר: נתתי דוגמה את המורים.

חמד עמאר: יש המון מורים שעובדים, ואני נתקל בהם.

<ענת מלכה ענבר: בחיפה אני בטוחה שנמצא.

<ענת מלכה ענבר: היה מכרז, יש מועמדים, ובחיפה נפתור את הבעיה.

<ענת מלכה ענבר: בירושלים, שוב אני מציינת – יש מועמדת אחת על שני תקנים.

<ענת מלכה ענבר: בבאר-שבע נצטרך לצאת למכרז נוסף, עד שנמצא.

<ענת מלכה ענבר: זו בעיה מאוד קשה.

<נועה ברודסקי-לוי: את חושבת שיש משהו לעשות כדי להקל, לעודד?

<ענת מלכה ענבר: היה לנו ניסיון עם מועמדת שהיתה מוכנה להיכנס, היא היתה מצוינת, אך כיוון שתהליך המכרזים היה ארוך אנחנו חשבנו שכדאי אולי לקבל אותה בפועל ולא לחכות לסיום, אך נציבות שירות המדינה לא אישרה זאת, וביום שהיא היתה צריכה להגיע לוועדה היא הודיעה שיש לה עבודה אחרת.

ניסן סלומינסקי: אם זה כל כך קשה עם עובדים סוציאליים או עובדות, יש יכולת לקחת - יש אנשים שיש להם תארים קרוב לזה, אך יש להם ניסיון בפועל בתחומים האלה?

ניסן סלומינסקי: אני מדבר על או גופים או עמותות שעובדים בכל הנושא הזה, ויש להם ניסיון גדול.

ניסן סלומינסקי: יש להם תואר, נניח, לא בעבודה סוציאלית אלא תואר מקביל באוניברסיטה.

<ענת מלכה ענבר: החוק קובע את הכישורים המקצועיים, וזו הבעיה.

<ענת מלכה ענבר: גם כאן בצו הזה נאמר שהכישורים המקצועיים הם זהים.

<ענת מלכה ענבר: אני חושבת שמאוד חשוב גם לבתי הדין.

<ענת מלכה ענבר: לא ייתכן שיהיה שוני בין הערכאות, שיגידו שבבית הדין השרעי הרמה נמוכה יותר.

ניסן סלומינסקי: אולי גבוהה יותר.

<ענת מלכה ענבר: אני לא יודעת, אבל אנחנו חייבים לשמור על אחידות, וזה גם צוות אחד.

<ענת מלכה ענבר: היום, למשל, העובדות של בתי הדין השרעי בצפון הן חלק מצוות של כל יחידות הסיוע בצפון.

<ענת מלכה ענבר: הם כולם עובדים ממקום למקום.

<ענת מלכה ענבר: הם גם עובדים ביחידות האחרות.

<ענת מלכה ענבר: חשוב לנו מאוד שתהיה אחידות, צוות אחד ורמה גבוהה והכשרה.

<ענת מלכה ענבר: עשינו את זה גם בבתי הדין הרבניים והצלחנו.

<ענת מלכה ענבר: שם לא התפשרנו, וקיבלנו עובדות ברמה מאוד-מאוד גבוהה.

<ענת מלכה ענבר: היום, למשל בתל-אביב, יש יחידה של בית משפט ויש יחידה של בית הדין, והם יחידה אחת לכל דבר.

<ענת מלכה ענבר: הן גם עוזרות אחת לשנייה.

חמד עמאר: אחת אצל הדרוזים מספיקה?

<ענת מלכה ענבר: כן, כי יש הרכב אחד.

<ענת מלכה ענבר: זה הולך לפי הרכבים - כך נקבע.

ניסן סלומינסקי: בבקשה.

<אדם אבזק: אדם אבזק, עו"ד, יועץ משפטי של בתי הדין השרעיים.

<אדם אבזק: מתקשים לאתר עובדים סוציאליים - מדוע לא להכניס את ההתמחות בדין הדתי?

<אדם אבזק: הרי המגשרים עובדים שם, ומטפלים במשפחה, שהכישורים שלהם בבתי הדין השרעיים, ואז להכניס אחד שלמד MA או BA בבית הדין השרעי, יכול לשמש.

ניסן סלומינסקי: אבל היא מסבירה – שאלתי יותר מזה - חייב להיות- - -

<אדם אבזק: אני יודע, אז הערתי בזמנו גם.

<אדם אבזק: לא קיבלו.

ניסן סלומינסקי: הדרישה היא לעובד סוציאלי.

ניסן סלומינסקי: חשוב אם היו לו כישורים נוספים, אבל זו דרישת המינימום – לכן שאלתי אותה קודם.

ניסן סלומינסקי: היא אומרת שבזה הם לא יכולים לעשות כלום – זו ההכתבה.

<ענת מלכה ענבר: צריך גם לציין שהתפקיד שלנו הוא לא משפטי, טיפולי.

<ענת מלכה ענבר: כלומר הרעיון של יחידת סיוע הוא לסייע למשפחות בכל המשבר המשפחתי.

<ענת מלכה ענבר: העניין המשפטי יש בתוך בית הדין ויש הדיינים והקאדים שהם מטפלים בו.

<ענת מלכה ענבר: לכן העניין של הדין הוא פחות משמעותי.

<ענת מלכה ענבר: הטיפול הוא החשוב.

<אדם אבזק: אבל יש להם ניסיון עשיר מאוד.

<אדם אבזק: האנשים שעוסקים בדין הדתי הם אלו שעושים את הגישורים והגיוסים בבתי הדין, יותר ממאה שנה.

ניסן סלומינסקי: עוד מישהו רוצה לומר?

ניסן סלומינסקי: ניבאל?

<ניבאל חסנין: אני מצטרפת לדברים שאמר אדם, שאנחנו רואים את הקושי בשטח.

<ניבאל חסנין: אנחנו לא מצליחים לגייס.

<ניבאל חסנין: מדובר בבית הדין השרעי בירושלים, שהוא בית הדין הכי גדול, מדובר במספר תיקים גדול שם.

<ניבאל חסנין: יש צורך נחוץ.

<ניבאל חסנין: יש לנו בעיה בגיוס.

<ניבאל חסנין: אולי נשקול עניין של התאמה.

<ניבאל חסנין: כמובן, אנחנו רוצים את אותם אנשים מקצועיים, שיעמדו באותם תנאים, אבל גם המצב המצוי מחייב אותנו לפעמים לשקול שיקולים.

ניסן סלומינסקי: מאחר שהשיקולים בנושא הזה הם אינם שלנו, אלא אנחנו נסמיך את ענת לעשות שוב בדיקה עם הנציבות או עם מי שהוציא את זה – מי זה, השר?

<נועה ברודסקי-לוי: יש אפשרות לפחות שהנציבות תעשה את המכרזים בתקופה- - -

<ענת מלכה ענבר: ננסה לפנות אליהם.

ניסן סלומינסקי: לפנות ולומר להם, יותר טוב משהו שהוא לא חייב להיות פחות – זה מה שאמרתי בהתחלה.

ניסן סלומינסקי: מישהו או מישהי שכן יש לו תואר בדברים מקבילים מאוד לעבודה סוציאלית, ובעיקר יש להם ניסיון בעבודה בתחומים האלה.

<נועה ברודסקי-לוי: מבחינת הכישורים המקצועיים, זה קבוע כבר בצווים אחרים שכבר קיימים.

<נועה ברודסקי-לוי: אבל השאלה, אם אפשר לזרז את התהליך.

ניסן סלומינסקי: זה משהו אחר, אבל אני אומר, אם ניתקל שוב, ולא ייגשו, כל הזמן נישאר בלי?

ניסן סלומינסקי: יכול להיות שאפשר לעשות שינוי.

ניסן סלומינסקי: עדיף מישהו או מישהי שהיא לא עובדת סוציאלית אבל יש לה כישורים טובים וכו' ואולי אפילו יותר, מאשר כלום.

ניסן סלומינסקי: תנסי לבדוק.

חמד עמאר: השאלה – החוסר, כי אין מספיק עובדים סוציאליים, או כי אנשים לא ניגשים כי הם לא רוצים להיות עובדים?

<ענת מלכה ענבר: יש כל מיני סיבות.

<ענת מלכה ענבר: יש לנו עובדות מוסלמיות ביחידות סיוע, 11 עובדות, אבל הן לא רוצות לעבוד בבתי הדין השרעיים.

<ענת מלכה ענבר: ויש לי עובדת דרוזית שהיא מנהלת.

ניסן סלומינסקי: גם וגם.

ניסן סלומינסקי: גם זה וגם יש חוסר.

<ניבאל חסנין: יש כל מיני סיבות.

<ניבאל חסנין: אנחנו לא יכולים להכריע כאן מה הסיבה באמת.

<ניבאל חסנין: זה מצב של נגישות של מועמדים – כמה ניגשים, כמה הם צריכים.

<ניבאל חסנין: גם מדובר בבאר-שבע, גם מדובר בירושלים, שתמיד יש לנו המחסור.

<ניבאל חסנין: לדעת את הסיבה המדויקת לאי-הגשת מועמדים - אי-אפשר לדעת.

<אדם אבזק: לפעמים מכוני הנציבות- - -

<ניבאל חסנין: גם.

<ניבאל חסנין: לפעמים תנאים.

ניסן סלומינסקי: זו בעיה כוללת, אבל זו הנציבות שיש כרגע.

ניסן סלומינסקי: בכל מגזר, עם הנציבות יש קושי גדול.

ניסן סלומינסקי: מצד אחד, היא שומרת בקנאות על הדרישות; מצד שני, זה יוצר קושי גדול גם בתהליך וגם בדרישות הדבקניות.

ניסן סלומינסקי: אנחנו אומרים: אם לא זה - מי צודק אני לא יודע לומר.

ניסן סלומינסקי: בכל מקרה נבקש מענת שתעשה כל מאמץ, לאור המציאות העגומה, שיש תקנים ואין – אל"ף, לזרז את הנציבות באותם אלה שכן ניגשים, ובי"ת, אולי למצוא משהו מקביל, מה שנקרא, אם אפשר.

חמד עמאר: גם להוסיף תנאים לאותם עובדים, כי אני בטוח – בצפון יש המון עובדים סוציאליים עם הרבה נתונים, מובטלים.

חמד עמאר: אם אתם במכרז שלכם תוסיפו גם תנאים של דיור, של עזרה, שאותם אנשים יעברו מהצפון- - -

<ענת מלכה ענבר: הלוואי.

ניסן סלומינסקי: זה לוקסוס.

ניסן סלומינסקי: הם צריכים לדאוג לעצמם בדרך כלל – לא המדינה.

ניסן סלומינסקי: ברגע שהמדינה תיכנס לדבר כזה- - -

חמד עמאר: כשרצו לאפשר לעובדים להגיע מהצפון לירושלים, אישרו לתת דיור עד סכום של 2,000 שקל.

חמד עמאר: אני זוכר את זה.

חמד עמאר: גם אני הייתי עובד מדינה ואני זוכר – 2,000 שקל דיור ותנאים נוספים.

ניסן סלומינסקי: אפילו לחברי כנסת נותנים את זה.

ניסן סלומינסקי: ..

חמד עמאר: אני חושב שהמחסור הזה- - -

ניסן סלומינסקי: בכל מקרה הטלנו עליהם את התפקיד, ונקווה.

ניסן סלומינסקי: בבקשה.

אוסאמה סעדי: אדוני היושב-ראש, כמובן שאנחנו בתיאום עם הנהלת בתי הדין השרעיים, ואנחנו בקשר רצוף אתם.

אוסאמה סעדי: אנחנו יודעים שהצו הזה נוסח ותואם אתם.

ניסן סלומינסקי: אז אתה תומך בזה, אז לא לעשות גיוס?

ניסן סלומינסקי: אני צוחק.

אוסאמה סעדי: תומך.

אוסאמה סעדי: אבל מה שהבנתי, שבאמת זה יחידות שהן באמת חשובות, במיוחד בעניינים שרעיים ורבניים, וגם בתי דין רבניים, דרוזיים.

אוסאמה סעדי: חשוב מאוד שהיחידות האלה, אם אין גישור, לנסות לסיים את הסכסוכים האלה בלי הכרעה שיפוטית, שתמיד הכרעה שיפוטית בתיקים האלה היא קשה, לכל צד, במיוחד שמעורבים ילדים קטנים.

ניסן סלומינסקי: לפעמים גם יש הכרעות בשטח עצמו, שזה עוד יותר גרוע.

אוסאמה סעדי: נכון.

אוסאמה סעדי: לכן חשוב שיחידות הסיוע האלה באמת יוקמו ויופעלו, ויש להם עובדים סוציאליים, פסיכיאטריים, פסיכולוגים וכל האנשים הטובים, אבל מה שאני הבנתי – שאי-אפשר לקיים את היחידות האלה כאשר אין עובדים סוציאליים – בחיפה, בירושלים, בבאר-שבע.

<ענת מלכה ענבר: בחיפה יהיה.

אוסאמה סעדי: אני הבנתי שבחיפה חסר תקן.

<ענת מלכה ענבר: אבל יש מועמדים.

אוסאמה סעדי: אבל בירושלים חסר תקן, ובכלל אני מתפלא, שבבאר-שבע, שהוא בית דין מהכי גדולים- - -

<ניבאל חסנין: זה מה שאמרתי.

<ניבאל חסנין: מספר התיקים ממש גדול שם.

אוסאמה סעדי: אנחנו עכשיו בוועדה לבחירת דיינים שרעיים עמדנו על זה שיתוסף תקן נוסף, ואכן השרה הוסיפה תקן, והתמנה שופט נוסף בבית הדין השרעי בבאר-שבע.

אוסאמה סעדי: עכשיו יש שניים, אבל לא יכול להיות שאין יחידת סיוע.

ניסן סלומינסקי: כולנו מסכימים.

אוסאמה סעדי: אז איך שאמר חברי חבר הכנסת חמד עמאר - יכול להיות שלא נותנים מספיק תמריצי דיור, יכול להיות שלא נותנים מספיק נסיעות.

אוסאמה סעדי: יש מצב מיוחד שצריך להיכנס אליו.

אוסאמה סעדי: אני גם אדבר עם השר חיים כץ בעצמי.

ניסן סלומינסקי: יש אפילו עובדות סוציאליות, רק הן לא רוצות ללכת לבית הדין השרעי, כך היא אומרת.

ניסן סלומינסקי: אמרת שיש 11 עובדים סוציאליים- - -

<ענת מלכה ענבר: אני אמרתי.

אוסאמה סעדי: הדוגמה שנתן חברי חבר הכנסת חמד עמאר בעניין המורים – היו אלפי עובדים שנסעו מדי יום ביומו מהצפון לבאר-שבע.

אוסאמה סעדי: ברגע שהתחילו לדלל את התמריצים, אף אחד כבר לא רוצה.

אוסאמה סעדי: זה הכול עניין של כדאיות.

ניסן סלומינסקי: זו החלטה שתהיה לה השלכה רוחבית גדולה.

ניסן סלומינסקי: אם היא תצליח להשיג את זה – בכבוד, אבל זה רוחבי – ברגע שנתת לזה, למה לא לזה?

ניסן סלומינסקי: למה לא לזה?

ניסן סלומינסקי: הלוואי שינסו.

אוסאמה סעדי: אני מבקש – הצו הזה הוא חסר מהבחינה הזו שאנחנו מצביעים על משהו שאין בו בית הדין השרעי מהגדולים ביותר, שזה באר-שבע.

אוסאמה סעדי: זה לא נשמע טוב.

ניסן סלומינסקי: אנחנו נאשר את זה, ומה שעכשיו יפריע לכם, אתם תצטרכו למצוא.

ניסן סלומינסקי: הם אומרים שאין אנשים שניגשים.

<ניבאל חסנין: זה ממש קשה להחיל את הצו על חלק, וחלק – לא, במיוחד כשמדובר בבתי דין גדולים, וזה מאוד יקשה.

ניסן סלומינסקי: לא, הצו יחול על כולם.

ניסן סלומינסקי: אם אני מבין נכון, אנחנו מאשרים עכשיו פתיחה – לא יודע.

ניסן סלומינסקי: נניח, יש יכולת שאנחנו יכולים לאשר פתיחה בכל המקומות שנצרכים, גם אם אין תקן, וכשיהיה תקן, לא נצטרך שוב לאשר.

ניסן סלומינסקי: נניח, אם אאשר עכשיו, לא אצטרך שוב לאשר בנפרד לבאר-שבע.

יעקב פרי: צריך שכל הערים יופיעו בפנים.

יעקב פרי: ההקמה היא קונסטיטוטיבית.

ניסן סלומינסקי: אז למה לא כתוב כאן באר-שבע?

יעקב פרי: צריך להוסיף.

חמד עמאר: יש לי ברמת הגולן, ואותו הרכב נוסע לשם.

חמד עמאר: למה אין לי יחידת סיוע- - -

ניסן סלומינסקי: יחידת הסיוע תיסע לשם, יחד עם בית הדין.

חמד עמאר: היא כפופה לבית הדין?

<ענת מלכה ענבר: לא, אבל היא צמודה לבית הדין.

חמד עמאר: את חושבת שעובדת אחת יכולה להספיק לכל המגזר?

<ענת מלכה ענבר: כרגע יש לנו עובדת אחת.

<ענת מלכה ענבר: היא יושבת שם.

<ענת מלכה ענבר: אני גם לא רואה את כמויות התיקים הגדולות.

חמד עמאר: אני לא רוצה בכלל תיקים.

חמד עמאר: אני לא רוצה תיקים בכלל.

<ענת מלכה ענבר: לא, את המשפחות שמגיעות.

ניסן סלומינסקי: אני מעדיף שאם יש, שתראו את זה בבית הדין ולא במקומות אחרים.

אוסאמה סעדי: אדוני היושב-ראש, הגיע הנציג האותנטי של באר-שבע, של הדרום.

אוסאמה סעדי: פה לא מכניסים את באר-שבע - יש תקנים, אבל אין מועמדים.

אוסאמה סעדי: עשו ארבעה מכרזים, אז אנחנו מבקשים ממך, שתפשיל שרוולים, ותביא מועמדות ומועמדים פוטנציאליים.

אוסאמה סעדי: ארבעה מכרזים.

אוסאמה סעדי: לא ניגשו.

אוסאמה סעדי: לכן לא מקימים יחידות סיוע בבאר-שבע.

טלב אבו עראר: אני יכול לעזור לכם.

<ענת מלכה ענבר: אני מסבירה – כבר מכרז רביעי שאנחנו עושים.

<ענת מלכה ענבר: רביעי.

<ענת מלכה ענבר: היה לנו תקן בזמנו ללא קשר לבתי הדין.

<ענת מלכה ענבר: נתנו לנו ליחידה בבאר-שבע.

<ענת מלכה ענבר: עד היום לא הצלחנו.

טלב אבו עראר: אני יכול לקבל את פרטי המכרז?

<ענת מלכה ענבר: ודאי.

טלב אבו עראר: אשמח לקבל.

אוסאמה סעדי: לפני שהתיק בא להכרעה שיפוטית, שולחים ליחידת סיוע כדי לפשר, לגשר בין הצדדים.

ניסן סלומינסקי: כשמגיעים לבית הדין, כבר כולם מגיעים טעונים, כל אחד עם הפצצות שלו.

ניסן סלומינסקי: שם כבר קשה לעשות משהו.

ניסן סלומינסקי: הרעיון הוא לפני כן שיהיה גישור, אולי לעשות שלום בית לפני כן, וגם אם לא, יורידו את הלהבות, כדי שכשיגיעו, הכול יהיה- - -

טלב אבו עראר: אבל יהיו בתוך בית הדין.

חמד עמאר: ליד.

חמד עמאר: הם יחידה נפרדת.

ניסן סלומינסקי: היום זה קיים בבתי הדין הרבניים, ואנחנו רוצים שזה יהיה קיים גם בבתי הדין הדרוזיים והשרעיים.

ניסן סלומינסקי: היא מספרת שלגבי הדרוזיים זה מסודר; השרעיים, יש מקומות שיש מכרזים כבר פעם רביעית, ואף אחד לא ניגש.

אוסאמה סעדי: זה מוסכם על הממלכה?

אוסאמה סעדי: יעקב, מוסכם שנכניס את באר-שבע?

ניסן סלומינסקי: רמי ידבר ואז נתחיל לסכם.

<רמי טרביה: אני מתנצל על האיחור – בפקקים של היום, הוויז קפץ.

<רמי טרביה: אדוני, בבתי הדין הדתיים הדרוזיים, כפי שהבנתי מענת ומהחברים, כבר ציינו שיש עובדת.

<רמי טרביה: היא החלה למעשה כן לשבת במקום זמני, ואחר כך תעבור למשרד קבוע, למקום קבוע.

<רמי טרביה: יש קושי שצריך כבר להצביע עליו, שהעובדת האחת, ומתן הצו להקמת יחידת הסיוע למעשה באופן רשמי זו כן יריית הפתיחה לאישור צו נוסף להחלת חוק הסדר הידיינויות על בתי הדין.

<רמי טרביה: הוא עוד לא חל על בתי הדין, מאחר שאין יחידת סיוע.

<רמי טרביה: ספק, אם באמת עובדת יחידת סיוע אחת תוכן לעמוד בנטל- - -

ניסן סלומינסקי: על איזה בתי דין אתה מדבר?

<רמי טרביה: דרוזיים כמובן.

<רמי טרביה: עד עכשיו לא הופנו תיקים לעובדת הזאת, מאחר שלא הוצא הצו וזו תקופת ביניים, אבל מאישור הצו והלאה כן בתי הדין יוכלו להפנות אליה תיקים באופן מסיבי, ויהיו תיקים.

<רמי טרביה: גם בשלב הזה, עוד לפני הכנת חוק הסדר הידיינויות, אני בספק אם היא תוכל לעמוד בנטל.

<רמי טרביה: שתיים, דובר פה שלא מוצאים עובדות סוציאליות.

<רמי טרביה: אצלנו מצאנו, אבל לא מספיק.

ניסן סלומינסקי: מה זה אצלנו?

ניסן סלומינסקי: בדרוזיים.

<רמי טרביה: כן.

<רמי טרביה: עם החלת החוק של הסדר הידיינויות, ולפי החוק ולפי התקנות, כמעט כל תיק בבתי הדין הדרוזיים יעבור לטיפול יחידת הסיוע, שהיא עבודה של איש אחד, וזה יקשה מאוד את תפקוד בית הדין.

<רמי טרביה: זה כן יסרבל וזה כן יגרום לעיכובים, ובמהרה אנחנו נגיע למסקנה, שכן צריך למנות עוד עובדת סוציאלית.

<רמי טרביה: אני מביא את הדברים לתשומת לבכם.

<רמי טרביה: אנחנו בקשר הדוק ומבינים את הבעיה הזאת, אבל העניין של בוא יבוא הסדר הידיינויות, ואז הפקק כן יגיע.

<רמי טרביה: אז לתשומת לב הוועדה, והיה חשוב לי לציין את זה.

<רמי טרביה: נקודה נוספת היא המעבר בין רמת הגולן, כפי שציין חבר הכנסת עמאר – ישנם קרוב ל-30,000 אנשים.

<רמי טרביה: אמנם יש בית דין שיושב שם אותו הרכב, ואני מתכוון שאותו בית דין של עכו יושב גם ברמת הגולן, אבל הוא יושב על 30,000 אנשים.

<רמי טרביה: אני ללא רואה מצב כזה שמישהו מרמת הגולן יאזור את כל האנרגיות ואת כל הרצון לבוא לעכו כדי לשבת עם עובדת סוציאלית.

<רמי טרביה: זה יהווה מחסום בפני אנשים ושיקול נכבד - לא לטובה - בפני אנשים.

<רמי טרביה: יעכב אותם מלבוא, ימנע אותם מלבוא.

ניסן סלומינסקי: אני חשבתי לתומי שנאמר, יום שלישי בשבוע, בית הדין עולה מעכו לרמת הגולן – אני מניח שיחידת הסיוע עולה יחד אתו, וביום שלישי היא יושבת ברמת הגולן.

חמד עמאר: לא, אין לה מקום ברמת הגולן.

ניסן סלומינסקי: אמרתי – לתומי.

ניסן סלומינסקי: ואם לא, יותר קל לסדר לה מקום מאשר לסדר תקן.

ניסן סלומינסקי: יחידת הסיוע כאילו צמודה לבית הדין, כדי שמי שיש לו צורך בבית הדין, שיוכל לפני כן לעבור דרך הסיוע המשפטי.

<רמי טרביה: ברמת הגולן מבחינה טכנית, בבית הדין במצבו דהיום, הוא חדר קטנטן שאין בו המתנה, והמזכיר ישוב על שולחן קטנטן צמוד.

<רמי טרביה: התנאים הם לא ראויים בכלל לבית משפט.

<רמי טרביה: הנהלת בית הדין עם הדיור הממשלתי ועם משרד המשפטים עובדים עכשיו על מציאת דיור חדש, מתאים וראוי, כך שהמצב יהיה יותר קל, אבל זו לא הבעיה.

<רמי טרביה: באופן זמני אפשר להתגבר על המעבר מעכו מרמת הגולן, אבל מה אם אנחנו כבר במצב של עלייה מסיבית בתיקים גם ברמת הגולן וגם בשני בתי הדין בעכו?

<רמי טרביה: אני מתריע, שזה בוא יבוא, ובמהרה.

חמד עמאר: השאלה, מי צריך לאשר את התקן.

<ענת מלכה ענבר: האוצר.

<ענת מלכה ענבר: אין עוד תקן.

<ענת מלכה ענבר: אנחנו קיבלנו תקן לבית דין אחד.

ניסן סלומינסקי: השר צריך לרצות ולהילחם על התקן מול האוצר, ואז יאשרו להם או לא.

ניסן סלומינסקי: אני לא יכול לאשר כאן תקן.

ניסן סלומינסקי: אם הייתי יכול לאשר, הייתי עושה זאת.

חמד עמאר: זה לפרוטוקול.

ניסן סלומינסקי: הדברים מאוד ברורים.

<רמי טרביה: כמות התיקים שם ברמת הגולן- - -

חמד עמאר: זה לא המקום שנדון בזה.

<רמי טרביה: אני מדבר על הצרכים.

ניסן סלומינסקי: בנוסף להגדלת התקן אני חושב שצריך לדבר בעיקר על החינוך, כי אם החינוך יהיה טוב – אנחנו מטפלים בזה, אבל לא מטפלים בפרצה האמתית שזה החינוך, שנחזור לימים שהיו, שהכול מסתדר ואין צורך כל כך בבתי הדין לנושאים האלה.

ניסן סלומינסקי: זו בעיה של כולנו, את כל המגזרים – יותר ויותר סכסוכים.

<רמי טרביה: אנחנו בירכנו על החוק מלכתחילה, אדוני היושב-ראש.

<רמי טרביה: היינו שותפים.

<רמי טרביה: זו דלת טובה, נוספת, מקצועית, שתסייע לבעלי הדין, לקאדים.

<רמי טרביה: זה צעד מבורך.

<רמי טרביה: לאשר את הצו זה המצב הטבעי היום, ואנחנו כמובן בעד.

ניסן סלומינסקי: בבקשה.

מסעוד גנאים: ראשית, הרעיון הזה מצוין, שתהיה יחידת סיוע - אם זה בתי דין דרוזיים או שרעיים, כי כולנו עדים לעומס על השופטים ועל בתי המשפט.

מסעוד גנאים: כמי שלפעמים מתערב בסולחנות ובעניינים שאצלנו בעיר ובקהילה שלנו, זה מאוד מסייע לפתרון, אם תהיה תחנה מקדימה, לפני המלחמה.

מסעוד גנאים: אם זה לא יועיל, אם לא מגיעים לפתרון – זה מוריד קצת את המתח ביניהם, או לפחות נותן לשופט ראייה, שהיה משהו, ועל סמך זה אולי הוא יבחן את החלטתו, ואיך הוא יטפל בסוגיה שבפניו.

מסעוד גנאים: לכן אני גם רוצה להדגיש על אבו קדייפה – כי הוא הנציג של הערבים הבדואים בנגב, בקשר לתקנים בבית הדין השרעי בבאר-שבע.

טלב אבו עראר: אני אשמח לקבל את זה ולעזור.

ניסן סלומינסקי: מאה אחוז.

ניסן סלומינסקי: אני מציע כך – חבל שיעקב יצא; אני מניח שהוא יצא לצלצל כדי לקבל אישור.

ניסן סלומינסקי: אני מציע כך – דבר ראשון, מבחינת הסמכות שלנו, אנחנו נאשר את זה, אבל נאשר את זה על הכול.

ניסן סלומינסקי: אין דבר כזה שבאר-שבע פתאום לא בפנים.

ניסן סלומינסקי: תכף נשמע אותו.

ניסן סלומינסקי: אני אומר מה אני רוצה – לאשר את זה, כולל באר-שבע, ואני לא בשיטה שאם יש כבר אנשים שימלאו את התקן, רק אז נחיל.

ניסן סלומינסקי: לא, מאחר שיש תקנים - עכשיו זה עניין טכני למצוא, נאשר את זה על כל יחידות הסיוע באותם מקומות שיש להם תקנים, גם אם עדיין לא מצאו את האנשים.

ניסן סלומינסקי: בעזרת השם, ימצאו את האנשים.

ניסן סלומינסקי: זה דבר ראשון.

ניסן סלומינסקי: לצורך זה אני מבין שבאר-שבע היא היחידה שלא בפנים, נכון?

<נועה ברודסקי-לוי: לא.

<נועה ברודסקי-לוי: באר-שבע, חיפה וירושלים.

ניסן סלומינסקי: ההכנסה שלנו היא לא לצורך תקנים שלא היו אלא התקנים נמצאים, ואנחנו מחילים את הצו כדי שלא נצטרך לחזור שוב, אחרי שנמצאו אנשים למלא את התקנים.

ניסן סלומינסקי: זו שטות – נאשר את זה מראש עכשיו.

ניסן סלומינסקי: אז באר-שבע, חיפה וירושלים.

<נועה ברודסקי-לוי: בירושלים הם מקימים, כי הצו הזה קובע שמקימים את היחידות.

ניסן סלומינסקי: בבקשה.

<קשת יונה פיינברג: עו"ד קשת פיינברג, משרד העבודה והרווחה, הייעוץ המשפטי.

<קשת יונה פיינברג: הצו הזה קובע שהיחידות האלה הוקמו.

<קשת יונה פיינברג: אנחנו לא נוכל לכלול יחידות שלא קמו, כי זה יהפוך את מה שרשום בצו הזה למשהו שלא תואם את המציאות.

<קשת יונה פיינברג: בעבר גם היה תהליך מדורג, שחלק מהיחידות הוקמו, ולאחר מכן, למיטב ידיעתי, פתחו עוד בתי משפט.

<קשת יונה פיינברג: היה תהליך שהוסיפו יחידות, כלומר זו לא הפעם הראשונה שיש צו שלא כולל את כל היחידות.

ניסן סלומינסקי: אבל הפעם יש לכם תקנים, כלומר הבעיה היא רק טכנית, אז למה לא כבר להחיל את זה?

ניסן סלומינסקי: הרי אם לא היו תקנים, ולא היה בית דין באותו מקום, אני מבין שאין טעם לעשות את זה, אבל כאן – יש בית דין, יש תקנים, רק עדיין לא מצאו אנשים.

אוסאמה סעדי: יש פסיכיאטרים, יש פסיכולוגים.

אוסאמה סעדי: הבעיה רק בעובדים הסוציאליים.

ניסן סלומינסקי: למה אני צריך להתכנס פעמיים לאשר – פעם את אלה שכבר מצאו להם תקנים – כל פעם שימצאו תקן, אתכנס לאשר?

ניסן סלומינסקי: בשביל מה?

ניסן סלומינסקי: איזה שכל זה?

<נועה ברודסקי-לוי: אפשר לומר שתוך פרק זמן מסוים יוקמו היחידות בירושלים, חיפה ובאר-שבע?

<ענת מלכה ענבר: יש מועמדת אחת.

אוסאמה סעדי: אדוני היושב-ראש, בחיפה ובירושלים יש עובד סוציאלי אחד, נכון?

<ענת מלכה ענבר: לא.

<ענת מלכה ענבר: יש מועמדים.

<ענת מלכה ענבר: עוד לא נבחרו.

<קשת יונה פיינברג: אנחנו כן מוכנים להתחייב לזרז את זה, וכמו שאתם שומעים, גם בחיפה וגם בירושלים זה כבר בתהליך.

<קשת יונה פיינברג: הבעיה שלנו היא שבעצם נהיה במצב שאנחנו מפרים את הצו, אם זה יחול על היחידות שלא קיימות בפועל.

ניסן סלומינסקי: למה?

ניסן סלומינסקי: לא מפרים צו.

ניסן סלומינסקי: אם מי שהוציא את הצו יסכים לזה, אין שום הפרה.

ניסן סלומינסקי: מה פתאום?

<נועה ברודסקי-לוי: לא.

<נועה ברודסקי-לוי: בעיקרון הצו קובע שמוקמות בזה יחידות סיוע, והם לא מקימים- - -

ניסן סלומינסקי: מקימים.

ניסן סלומינסקי: השאלה מה זה מקימים.

ניסן סלומינסקי: מקימים זה לא תמיד כשמצאו את האיש שיעבוד.

ניסן סלומינסקי: מקימים – הכוונה שהמדינה החליטה שצריך להיות, ונתנה תקנים.

ניסן סלומינסקי: זה מבחינתי מקימים.

אוסאמה סעדי: אנחנו מקימים, אבל זה מתחיל לעבוד אחרי שתמלאו את הכול.

ניסן סלומינסקי: אם המדינה, הממלכה, החליטה שצריך להקים שם יחידת סיוע, ונתנה תקנים, מבחינתי זו הקמה.

ניסן סלומינסקי: עכשיו צריכים למצוא.

ניסן סלומינסקי: לא יכול להיות שנהיה תלויים, אם מצאו מישהו, לא מצאו.

ניסן סלומינסקי: הפוך – יש לכם האישור.

ניסן סלומינסקי: יימצא – יש האישור.

ניסן סלומינסקי: לא יימצא – יש אישור כללי, ואתם לא יכולים להפעיל.

<קשת יונה פיינברג: הבעיה היא שברגע שהצו נחתם, זה היה על יחידות שהיו קיימות.

<קשת יונה פיינברג: הפרשנות הזאת היא קצת בעייתית.

ניסן סלומינסקי: אל"ף, זה מעשה חלם, ולהערכתי, השר החותם – חיים כץ- - -

<נועה ברודסקי-לוי: ושרת המשפטים.

ניסן סלומינסקי: שרת המשפטים – אפשר לסדר.

ניסן סלומינסקי: אם הוא יסכים שנוסיף את אותם מקומות שיש אישור ויש תקנים להוסיף, לא נצטרך לבוא פעמיים, וזה גם יעזור להערכתי, למלא את התקנים.

ניסן סלומינסקי: בבקשה.

יעקב פרי: אני רוצה להציע כך, וגם ביררתי את זה עם עו"ד מוריה בקשי, שטיפלה בהקמה של הצווים בבתי המשפט לענייני משפחה, שהוזכרו שם, ששם זה היה במדורג.

יעקב פרי: זה היה במדורג שם כי היה מדובר בהקמה בשיעורים שגם היו בתי משפט חדשים וגם עוד לא הוקצו התקנים.

יעקב פרי: אני חושב שאנחנו בסיטואציה קצת שונה כאן, ואנחנו נתקלים בקושי לאייש תקנים במקומות מסוימים מסיבות שאנחנו מנסים לטפל ולזרז ולפתור.

יעקב פרי: אני מציע כך: אני מסכים עם מה שאמרה קשת, שכרגע ודאי אי-אפשר יהיה שהשרים יחתמו על צו שאומר: מוקם בזה - כאשר לא מוקם.

ניסן סלומינסקי: למה?

ניסן סלומינסקי: מוקם.

ניסן סלומינסקי: יהיה חדר ושלט, אבל עדיין לא יהיה מי שיישב שם, עד שימצאו.

יעקב פרי: מבחינתנו מוקם פירושו מתחילים לעבוד.

יעקב פרי: מה שאני מציע, לאשר כרגע, כפי שהציע אדוני, שכל הערים יופיעו בפנים, כאן בכנסת, ואנחנו נציע לשרים, את הצו לחיפה ובאר-שבע להחיל בהחלה מאוחרת, כלומר לומר שזה ייכנס לתוקף בחלוף זמן, או לפצל את הצו, ורק את הערים האלה, לאחר שאישרתם.

ניסן סלומינסקי: מאה מחוז.

<קשת יונה פיינברג: סעיף שזה ייכנס לתוקף לגבי חיפה, ירושלים ובאר-שבע- - -

יעקב פרי: כאשר התקן יאויש.

ניסן סלומינסקי: כן.

ניסן סלומינסקי: ובינתיים אנחנו כבר מאשרים את זה.

ניסן סלומינסקי: תארי לך כל פעם שהנציבות תאשר מישהו, אני אכנס את הוועדה לאשר לירושלים – 1, אחר כך חיפה ימצאו – זה שיגעון.

ניסן סלומינסקי: למה?

יעקב פרי: המצב הוא שונה, כי כאן הכול כבר אושר.

אוסאמה סעדי: אז ההצעה שלך מקובלת.

ניסן סלומינסקי: כן.

ניסן סלומינסקי: תראו אחרי זה איך לסדר את החלק הטכני של זה מבחינת הניירות.

ניסן סלומינסקי: אני מחלק את זה לשנים: אחרי שנאשר את זה, החלק השני יהיה שהוועדה פונה – כאן אני יכול רק לפנות – לשרים, לחיים כץ ולאיילת, לבחון בחיוב פתיחת בית דין דרוזי ברמת הגולן, ולפחות לשכת סיוע מיוחדת ברמת הגולן.

ניסן סלומינסקי: אני מציע גם בית דין, שלא יהיה מצב שבית דין עולה יום אחד לשם – שיהיה כבר בית דין, אם יש שם 30,000, אבל לחילופין, אם לא ירצו בית דין, לפחות יחידת סיוע שתהיה שם.

ניסן סלומינסקי: אנחנו ממליצים לעשות את זה, אבל אני יכול רק להמליץ; אני לא יכול להחליט להקים.

<נועה ברודסקי-לוי: או לכל הפחות שיחידת הסיוע תהיה יום בשבוע.

ניסן סלומינסקי: אבל זה הם יכולים לעשות בלעדיי, מחר – לתת להם הוראה, שכל פעם שבית הדין נוסע, הם נוסעים אתם, אותו רכב אפילו.

<ענת מלכה ענבר: העובדת התקבלה לעכו.

ניסן סלומינסקי: אני רוצה לפתור את הבעיה יותר לעומק - אל"ף, שיקימו שם בית דין, ואז ממילא יקימו יחידה.

ניסן סלומינסקי: לחילופין, אם לא יקימו בית דין עדיין, לפחות שיקימו יחידה, כי הדיינים יכולים לנסוע מעכו לרמת הגולן.

ניסן סלומינסקי: אנשים שזקוקים, לא ייסעו מרמת הגולן לעכו.

ניסן סלומינסקי: לפחות שתהיה שם יחידת סיוע קבועה – לא יודע אם בהיקף מלא או חצי היקף, אבל שתהיה שם יחידת סיוע.

ניסן סלומינסקי: על זה אנחנו יכולים להמליץ.

<קשת יונה פיינברג: אפשר להתייעץ על זה דקה?

<נועה ברודסקי-לוי: רציתי לשאול לגבי החלת חוק להסדר הידיינויות וסכסוכי משפחה, מתי מתכוונים להחיל את זה גם על בתי הדין השרעיים והדרוזיים?

יעקב פרי: ברגע שתהיה פריסה מלאה של יחידות סיוע בכל הערכאות כולן, נתחיל מבתי הדין השרעיים, אז צריך שהשרה תצווה על ההחלה, וזה יוכל להיעשות.

יעקב פרי: לגבי בתי הדין הדתיים הדרוזיים, אנחנו עוד צריכים לבוא עם הנהלת בתי הדין בדברים כדי לראות איך בדיוק החוק יופעל אצלם.

יעקב פרי: זה דבר שעוד לא הושלם.

ניסן סלומינסקי: נבקש לזרז.

<רמי טרביה: אדוני היושב-ראש, גם לשלב של הקריאה, בכותרת של הצו, שנוגעת לבתי הדין הדתיים הדרוזיים, נכתב שם שהקמת יחידת סיוע בבית הדין הדתי הדרוזי.

<רמי טרביה: במקום בבית הדין הדתי הדרוזי - בבתי הדין הדתיים הדרוזיים, כי אמנם לפי צו בתי הדין ומקום מושבם, בית הדין שבעכו כן יושב ברמת הגולן; בכל זאת יש גם בית דין לערעורים, שזו ערכאה נפרדת לחלוטין.

<רמי טרביה: זה כבר בתי הדין ולא בית הדין.

ניסן סלומינסקי: אבל בערעורים לא מקימים יחידות סיוע.

<רמי טרביה: כן, אבל אני בדעה שבית הדין לערעורים כן יוכל להפנות ליחידת הסיוע כאשר הוא רואה צורך בכך או במקרים שיידרשו.

ניסן סלומינסקי: פה אנחנו מדברים לפני בכלל שמגיעים.

ניסן סלומינסקי: לא אחרי.

<רמי טרביה: התכוונתי לומר שכותרת הצו לא מתאימה למצב הקיים.

ניסן סלומינסקי: למה?

ניסן סלומינסקי: כרגע יש בית דין.

ניסן סלומינסקי: אם יקבלו ויקום עוד בית דין דרוזי – בכבוד.

ניסן סלומינסקי: כרגע יש בית דין אחד.

ניסן סלומינסקי: אני מאוד מקווה – לכן המלצנו – שיקימו עוד בית דין ברמת הגולן.

ניסן סלומינסקי: בחלק השני, מאחר שהמדינה החליטה להקים יחידות סיוע ונתנה תקנים, אני יכול לומר: אני מאשר את זה, אבל לאשר מראש בית דין ברמת הגולן ולכתוב בתי הדין- - -

<רמי טרביה: לא, לא התכוונתי למצב העתידי אלא התכוונתי שישנו גם בית דין דתי של הערכאה הראשונה- - -

ניסן סלומינסקי: לא לזה הכוונה, כי היחידה מוקמת לבית הדין לא בערעורים.

ניסן סלומינסקי: היא מוקמת לפני שמגיעים.

ניסן סלומינסקי: כל הרעיון הוא שאו לא יגיעו בכלל כתוצאה מהגישור שיהיה, או יגיעו רגועים יותר.

<נועה ברודסקי-לוי: יש פה שני דברים, כי ליחידת הסיוע יש גם התפקיד הזה, לפי החוק להסדר הידיינות וסכסוכי משפחה – אז אמורים להגיע עוד לפני.

<נועה ברודסקי-לוי: יחידות הסיוע בבתי המשפט היו קיימות עוד לפני החוק של הסדר הידיינויות, והתפקיד הזה נשאר להן היום, שהן גם נותנות חוות דעת שבית המשפט מבקש.

<נועה ברודסקי-לוי: לפעמים כן מסייעות גם במהלך ההליך המשפטי.

ניסן סלומינסקי: אבל זה לא ליד בית דין לערעורים.

<נועה ברודסקי-לוי: נכון.

ניסן סלומינסקי: בבקשה.

<קשת יונה פיינברג: בסדר.

<קשת יונה פיינברג: אנחנו מסכימים בכפוף לאיוש התקנים, שזה לא תלוי בנו.

<קשת יונה פיינברג: אנחנו ערוכים.

ניסן סלומינסקי: בבקשה, תקראי.

יעקב פרי: צו בתי דין דתיים (יחידות סיוע) (הקמת יחידות סיוע בבתי הדין השרעיים, דרכי הפעלתן וסדרי עבודתן), התשע"ז – 2017.

יעקב פרי: בתוקף סמכותנו לפי סעיף 2(א) לחוק בתי דין דתיים (יחידות סיוע), התשע"א–2011, ובאישור ועדת החוקה חוק ומשפט של הכנסת, אנו מצווים לאמור: בצו זה, "ממונה ארצי" – מי שממונה על יחידות הסיוע ליד בתי המשפט לענייני משפחה ובתי הדין הדתיים.

יעקב פרי: זה היה סעיף ההגדרה.

יעקב פרי: 2.

יעקב פרי: הקמת יחידות סיוע.

יעקב פרי: מוקמות בזה יחידות סיוע ליד בתי הדין השרעיים: נצרת, יפו, עכו, באקה אל גרביה, טייבה ובאר-שבע.

<נועה ברודסקי-לוי: לא, אמרנו ירושלים- - -

יעקב פרי: ירושלים ובחיפה.

יעקב פרי: אלה הערים שדיברנו עליהם בישיבה קודם – וכו'.

יעקב פרי: יחידות סיוע יתנו בעצמן או באמצעות אחרים, שירותי ייעוץ, אבחון, טיפול וגישור בענייני משפחה (להלן ייעוץ בענייני משפחה).

יעקב פרי: 3.

יעקב פרי: בעלי מקצוע ביחידות הסיוע.

יעקב פרי: (א) הכישורים המקצועיים של עובדי יחידות הסיוע והפיקוח המקצועי עליהם, יהיו כפי שנקבע בצו בית המשפט לענייני משפחה (יחידת הסיוע - כישורים מקצועיים ופיקוח מקצועי), התשנ"ו-1996.

<נועה ברודסקי-לוי: סעיף קטן (ב) יורד כי זה לא מופיע גם בבתי הדין הרבניים, אז אנחנו קופצים ל-(ג).

יעקב פרי: כן.

יעקב פרי: מספר משרות העובדים הסוציאליים ביחידת סיוע שליד בית הדין לא יפחת ממספר הקאדים המכהנים בו, ומספר הפסיכולוגים לא יפחת מאחד לכל יחידת סיוע; רופא פסיכיאטר או מומחה אחר יועסק או יתן שירותי ייעוץ בענייני משפחה ביחידת הסיוע לפי הצורך.

יעקב פרי: 4.

יעקב פרי: ייעוץ לבית הדין.

יעקב פרי: יחידת הסיוע תיתן לבית הדין ייעוץ, המלצות, או חוות דעת בענייני משפחה, בכפוף לאמור בסעיף 2(ג) לחוק, לרבות בנושאים אלה:

חמד עמאר: תוכל להסביר את (ג)?

חמד עמאר: כי אמרת עובד אחד בלבד.

חמד עמאר: כאן אומר שלא יפחת מספר הקאדים.

יעקב פרי: לא הבנתי את השאלה.

חמד עמאר: ב-(ג) אמרת: עובדים סוציאליים לא יפחת ממספר הקאדים המכהנים.

חמד עמאר: אם מספר הקאדים המכהנים הוא שלושה, צריך שלושה עובדים סוציאליים.

יעקב פרי: הכוונה היא להרכבים של קאדים.

ניסן סלומינסקי: השלושה זה הרכב אחד.

חמד עמאר: הם יושבים כל הזמן בהרכב של שלושה?

חמד עמאר: הם לא יכולים לשבת בהרכב של אחד?

יעקב פרי: הכוונה היא קאדי או הרכב של קאדים ועובדת פר – אם מכהנים בבית דין מסוים ארבעה קאדים, אין סיבה שיהיו שם- - - עובדות סוציאליות.

<נועה ברודסקי-לוי: זה מה שזה אומר.

חמד עמאר: הצו מדבר על קאדים ולא על הרכב.

חמד עמאר: אני מבין מה אני קורא.

חמד עמאר: יש הבדל בין הרכב לקאדי.

יעקב פרי: אנחנו כרגע קוראים את הצו של בית הדין השרעי.

<נועה ברודסקי-לוי: נכון.

<אדם אבזק: אין הרכבים בבתי דין אזוריים, אבל יש בתי דין שיש בהם שני קאדים – באר-שבע, ירושלים ועכו.

יעקב פרי: והכוונה היא שתהיה עובדת אחת?

<ענת מלכה ענבר: בירושלים – שתיים, בעכו – אחת, ובבאר-שבע - אחת.

<ענת מלכה ענבר: יכול להיות, שכשקיבלנו את התקנים, היה אחד, ויכול להיות שבינתיים נוספו.

<ענת מלכה ענבר: אה, זה מינוי אחרון.

<ענת מלכה ענבר: אנחנו קיבלנו את התקנים האלה ב-2014.

יעקב פרי: אם כך, לטעמי, צריך לשנות את הנוסח.

<נועה ברודסקי-לוי: או לבקש עוד תקנים.

<ניבאל חסנין: לבקש עוד תקנים.

חמד עמאר: צריך לבקש עוד תקנים.

חמד עמאר: אני חושב, אם אתה מקים יחידת סיוע, אתה צריך שהיא תהיה יעילה, וברגע שאני מדבר על עובדת אחת לקרוב ל-150,000 תושבים, היא לא יעילה בכלל.

ניסן סלומינסקי: יעקב, בואו נמשיך עם הנוסח.

חמד עמאר: תמשיך עם הנוסח בלי לשנות אותו.

<ענת מלכה ענבר: כשקיבלנו את התקנים, הלכנו לפי התקנים של בתי הדין השרעיים, המצב שהיה.

<ענת מלכה ענבר: היום- - -

יעקב פרי: יש מגמה של התרחבות בבית הדין השרעי.

ניסן סלומינסקי: אז אולי תהיה מגמת התרחבות בסיוע.

יעקב פרי: השאלה אם יש בכך צורך מקצועי.

<ניבאל חסנין: זה אנחנו נבדוק מולכם, מול ענת, מול המנהל- - -

ניסן סלומינסקי: אנחנו נאשר את האופציה, כפי שכתוב.

יעקב פרי: כרגע מה שכתוב, צריך לקיים.

יעקב פרי: אני לא משוכנע שהנוסח הזה הוא נוסח שצריך שיהיה כתוב.

<ניבאל חסנין: אנחנו גם צריכים להתייעץ.

חמד עמאר: אני חושב שמי שכתב את הנוסח, יודע מה כתב.

ניסן סלומינסקי: המשמעות תהיה שלא נוכל להצביע היום, וזה לא טוב, אז נחזור למה שהיתה הכוונה לדבריכם, אבל שוב – תדעו שמה שאמרנו בהתחלה, שאנחנו רוצים כן שיגדילו, וממילא יגדילו גם את- - -

יעקב פרי: אז צריך שיהיה כתוב כך – אני מציע פה תיקון: מספר משרות העובדים הסוציאליים ביחידת סיוע שליד בית הדין לא יפחת מעובדת אחת לכל יחידת סיוע.

<ניבאל חסנין: לא יודעת.

<נועה ברודסקי-לוי: זה בעייתי.

<נועה ברודסקי-לוי: זה גם לא מה שכתבנו ברבני.

<ענת מלכה ענבר: ברבני זה הרכב.

<נועה ברודסקי-לוי: נכון, אבל זה פר מספר הדיונים.

חמד עמאר: ברבני יש הרכב יחיד.

<נועה ברודסקי-לוי: הם תמיד יושבים בהרכבים.

<נועה ברודסקי-לוי: לכן זה יוצא אותו יחס.

יעקב פרי: אז נשאיר את זה בנוסח שזה כרגע.

<נועה ברודסקי-לוי: גם במשפחה זה מספר משרות העובדים הסוציאליים ביחידת הסיוע לא יפחת ממספר משרות השופטים המכהנים.

חמד עמאר: נכון.

חמד עמאר: נשאיר את זה.

<ענת מלכה ענבר: היו פערים.

חמד עמאר: נשאיר את זה.

חמד עמאר: אני מוריד את השאלה שלי.

<ענת מלכה ענבר: נצטרך לבקש תקנים.

ניסן סלומינסקי: בסדר.

יעקב פרי: אני קורא את סעיף 4.

יעקב פרי: יחידת הסיוע תיתן לבית הדין ייעוץ, המלצות, או חוות דעת בענייני משפחה, בכפוף לאמור בסעיף 2(ג) לחוק, לרבות בנושאים אלה: טיפול במקרי חירום; יישוב סכסוך בדרך של טיפול או ייעוץ משפחתי או גישור; הסכמים בעניין משמורת ילדים והבטחת קשר בין ילד להורהו, לרבות הסדרים זמניים; הסדרי הגירה ויציאת קטין מהארץ; טיפול בענייני אלימות במשפחה; ייעוץ לגבי תסקיר של עובד סוציאלי לעניין סדרי דין או חוות דעת של מומחה; מינוי מומחה בידי בית הדין.

<נועה ברודסקי-לוי: יובהר כאן, כפי שכתוב בחוק המסמיך, בחוק בתי הדין הדתיים יחידות סיוע, שכמובן, הכול בכפוף למה שיש סמכות.

יעקב פרי: ודאי.

יעקב פרי: 5.

יעקב פרי: הפניה ליחידת הסיוע.

יעקב פרי: הפניית בית הדין ליחידת הסיוע בקשר לתובענה שנדונה בבית הדין, תיערך לפי הטופס שבתוספת; תשובת יחידת הסיוע תימסר בכתב לבית הדין, לא יאוחר משלושים ימים מיום ההפניה, זולת אם קבע בית הדין מועד אחר.

יעקב פרי: רשימות מומחים.

יעקב פרי: רשימות המומחים לפי סעיף 4 לצו בית המשפט לענייני משפחה (הקמת יחידות סיוע דרכי פעולתן וסדרי עבודתן), התשנ"ו – 1996 (להלן – רשימות המומחים) יעמדו לרשות הציבור ולרשות בתי הדין השרעיים ויחידות הסיוע.

יעקב פרי: הממונה הארצי יכלול ברשימות המומחים, מיוזמתו או לפי הצעת מנהל בתי הדין השרעיים, מומחים שיבקשו זאת, בעלי כישורים וניסיון בהתאם לאמות המידה שנקבעו לפי סעיף 4 לצו בית המשפט לענייני משפחה (הקמת יחידות סיוע דרכי פעולתן וסדרי עבודתן), התשנ"ו – 1996, ואשר התחייבו לקיים את הוראות הסעיף האמור.

יעקב פרי: 7.

יעקב פרי: העמדת מומחה לבית הדין.

יעקב פרי: (א) בית הדין רשאי לפנות ליחידת הסיוע בבקשה שתמליץ לפניו על מומחה למתן חוות דעת בכתב בענייני משפחה; יחידת הסיוע תמליץ על מומחה מבין המומחים המנויים ברשימות המומחים.

<נועה ברודסקי-לוי: יש פה תיקון מהנוסח שקיים אצלכם, בדומה למה שקיים בבתי הדין הרבניים.

<נועה ברודסקי-לוי: פשוט הבהרה.

יעקב פרי: (ב) הפנתה יחידת הסיוע את בעלי הדין, בהסכמתם, למומחה שיכין חוות דעת, רשאי בית הדין לראות את חוות הדעת של המומחה כאילו ניתנה על ידי מומחה שהוא מינה.

יעקב פרי: העברת עניין לגישור.

יעקב פרי: 8(א) פנו בעלי הדין למגשר, לפי הצעת יחידת הסיוע, והחלו בגישור כמשמעותו בסעיף 79ג לחוק בתי המשפט [נוסח משולב], התשמ"ד - 1984, תודיע על כך יחידת הסיוע לבית הדין.

יעקב פרי: (ב) הפסיק בעל דין את הגישור ימסור הודעה על כך בכתב לצד השני, למגשר ולבית הדין.

יעקב פרי: (ג) הגיעו בעלי הדין להסדר הסכסוך בגישור, רשאי בית הדין לאשר את ההסכם ולתת לו תוקף של פסק דין, בעניינים שבין בעלי הדין המצויים בסמכותו.

יעקב פרי: (ד) הגיעו בעלי הדין להסדר הסכסוך בגישור, ונקבעו בהסכם תניות בעניינו של קטין, חייב המגשר להודיע לבית הדין אם תניות אלה אינן מנוגדות לטובת הקטין; בית הדין רשאי לבקש את עמדת יחידת הסיוע בעניין זה.

<קשת יונה פיינברג: כאן צריך להוסיף עוד סעיף על מה שאמרנו – שהצו לא יחול על היחידות חיפה, ירושלים ובאר-שבע.

<נועה ברודסקי-לוי: הכוונה, לפי מה שהבנתי, שיפרסמו את הצו.

<נועה ברודסקי-לוי: הצו יפורסם לגבי כל המקומות האחרים מייד, אני מקווה.

<נועה ברודסקי-לוי: לגבי הערים האלה- - -

<קשת יונה פיינברג: הפרסום יהיה צו נפרד לשלוש?

<נועה ברודסקי-לוי: בכל מקרה אפשר לפני זה, להתייעץ עם חקיקת משנה במשרד המשפטים, לראות אם להבהיר את זה בנוסח, או להסתפק בזה שזה פשוט יפורסם.

יעקב פרי: את התוספת אני לא קורא.

יעקב פרי: נעבור לנוסח של בתי הדין הדרוזיים.

<נועה ברודסקי-לוי: יש כמה ענייני נוסח כי זו יחידה אחת.

חמד עמאר: אני רוצה לאמץ את סעיף (ב) של השרעיים.

<נועה ברודסקי-לוי: מבחינת מספר המשרות?

<נועה ברודסקי-לוי: בהרכבים זה כן כמו בבתי הדין הרבניים, כי יושבים גם שם רק בהרכבים וגם פה, זה כן מותאם למספר ההרכבים.

<נועה ברודסקי-לוי: ברבניים – אני יכולה לבדוק שוב, אבל זה אותו נוסח, בעיקרון.

<נועה ברודסקי-לוי: גם פה זה בהרכבים.

<נועה ברודסקי-לוי: אקריא.

<נועה ברודסקי-לוי: צו בתי דין דתיים (יחידות סיוע) (הקמת יחידת סיוע בבית הדין הדתי הדרוזי, דרכי הפעלתה וסדרי עבודתה), התשע"ז- 2017.

<נועה ברודסקי-לוי: בתוקף סמכותנו לפי סעיף 2(א) לחוק בתי דין דתיים (יחידות סיוע), התשע"א – 2011, ובאישור ועדת החוקה חוק ומשפט של הכנסת, אנו מצווים לאמור: 1.

<נועה ברודסקי-לוי: הגדרה.

<נועה ברודסקי-לוי: בצו זה, "ממונה ארצי" – מי שממונה על יחידות הסיוע ליד בתי המשפט לענייני משפחה ובתי הדין הדתיים.

<נועה ברודסקי-לוי: 2.

<נועה ברודסקי-לוי: הקמת יחידת סיוע.

<נועה ברודסקי-לוי: מוקמת בזה יחידת סיוע ליד בית הדין הדתי הדרוזי בעכו; יחידת סיוע תיתן בעצמה או באמצעות אחרים, שירותי ייעוץ, אבחון, טיפול וגישור בענייני משפחה (להלן - ייעוץ בענייני משפחה).

<נועה ברודסקי-לוי: 3.

<נועה ברודסקי-לוי: בעלי מקצוע ביחידת הסיוע.

<נועה ברודסקי-לוי: גם פה אנחנו מתקנים כמו שתיקנו בבתי הדין השרעיים ומורים את (ב), אז (א) - הכישורים המקצועיים של עובדי יחידת הסיוע והפיקוח המקצועי עליהם, יהיו כפי שנקבע בצו בית המשפט לעניני משפחה (יחידת הסיוע - כישורים מקצועיים ופיקוח מקצועי), התשנ"ו-1996.

<נועה ברודסקי-לוי: (ג) שהופך ל-(ב): מספר משרות העובדים הסוציאליים ביחידת סיוע שליד בית הדין לא יפחת ממספר הרכבי הקאדים מד'הב המכהנים בו, ומספר הפסיכולוגים לא יפחת מאחד; רופא פסיכיאטר או מומחה אחר יועסק או ייתן שירותי ייעוץ בענייני משפחה ביחידת הסיוע לפי הצורך.

<נועה ברודסקי-לוי: 4.

<נועה ברודסקי-לוי: ייעוץ לבית הדין.

<נועה ברודסקי-לוי: יחידת הסיוע תיתן לבית הדין ייעוץ, המלצות, או חוות דעת בענייני משפחה, בכפוף לאמור בסעיף 2(ג) לחוק, לרבות בנושאים אלה: (1) טיפול במקרי חירום; (2) יישוב סכסוך בדרך של טיפול או ייעוץ משפחתי או גישור; (3) הסכמים בעניין משמורת ילדים והבטחת קשר בין ילד להורהו, לרבות הסדרים זמניים; (4) הסדרי הגירה ויציאת קטין מהארץ; (5) טיפול בענייני אלימות במשפחה; (6) ייעוץ לגבי תסקיר של עובד סוציאלי לעניין סדרי דין או חוות דעת של מומחה; (7) מינוי מומחה בידי בית הדין.

<נועה ברודסקי-לוי: כפי שאמרנו קודם, כמובן גם פה הכול כפוף לסמכות של בית הדין.

<נועה ברודסקי-לוי: 5.

<נועה ברודסקי-לוי: הפניה ליחידת הסיוע.

<נועה ברודסקי-לוי: הפניית בית הדין ליחידת הסיוע בקשר לתובענה שנדונה בבית הדין, תיערך לפי הטופס שבתוספת; תשובת יחידת הסיוע תימסר בכתב לבית הדין, לא יאוחר משלושים ימים מיום ההפניה, זולת אם קבע בית הדין מועד אחר.

<נועה ברודסקי-לוי: 6.

<נועה ברודסקי-לוי: רשימת מומחים.

<נועה ברודסקי-לוי: (א) רשימות המומחים לפי סעיף 4 לצו בית המשפט לענייני משפחה (הקמת יחידות סיוע דרכי פעולתן וסדרי עבודתן), התשנ"ו – 1996 (להלן – רשימת המומחים) יעמדו לרשות הציבור ולרשות בית הדין הדתי הדרוזי ויחידת הסיוע.

<נועה ברודסקי-לוי: (ב) הממונה הארצי יכלול ברשימות המומחים, מיוזמתו או לפי הצעת מנהל בתי הדין הדתיים הדרוזיים, מומחים שיבקשו זאת, בעלי כישורים וניסיון בהתאם לאמות המידה שנקבעו לפי סעיף 4 לצו בית המשפט (הקמת יחידות סיוע דרכי פעולתן וסדרי עבודתן), התשנ"ו-1996, ואשר התחייבו לקיים את הוראות הסעיף האמור.

<נועה ברודסקי-לוי: העמדת מומחה לבית הדין.

<נועה ברודסקי-לוי: 7 (א) בית הדין רשאי לפנות ליחידת הסיוע בבקשה שתמליץ לפניו על מומחה למתן חוות דעת בכתב בענייני משפחה; יחידת הסיוע תמליץ על מומחה מבין המומחים המנויים ברשימות המומחים.

<נועה ברודסקי-לוי: (ב) הפנתה יחידת הסיוע את בעלי הדין, בהסכמתם, למומחה שיכין חוות דעת, רשאי בית הדין לראות את חוות הדעת של המומחה כאילו ניתנה על ידי מומחה שהוא מינה.

<נועה ברודסקי-לוי: העברת עניין לגישור.

<נועה ברודסקי-לוי: 8.

<נועה ברודסקי-לוי: (א) פנו בעלי הדין למגשר לפי הצעת יחידת הסיוע, והחלו בגישור כמשמעותו בסעיף 79ג לחוק בתי המשפט [נוסח משולב], התשמ"ד - 1984, תודיע על כך יחידת הסיוע לבית הדין.

<נועה ברודסקי-לוי: (ב) הפסיק בעל דין את הגישור ימסור הודעה על כך בכתב לצד השני, למגשר ולבית הדין.

<נועה ברודסקי-לוי: (ג) הגיעו בעלי הדין להסדר הסכסוך בגישור, רשאי בית הדין לאשר את ההסכם ולתת לו תוקף של פסק דין, בעניינים שבין בעלי הדין המצויים בסמכותו.

<נועה ברודסקי-לוי: (ד) הגיעו בעלי הדין להסדר הסכסוך בגישור, ונקבעו בהסכם תניות בעניינו של קטין, חייב המגשר להודיע לבית הדין אם תניות אלה אינן מנוגדות לטובת הקטין; בית הדין רשאי לבקש את עמדת יחידת הסיוע בעניין זה.

ניסן סלומינסקי: נצביע על כל צו בנפרד, ושוב, כל מה שסיכמנו ודיברנו, ייכנס בתוך הדברים.

ניסן סלומינסקי: מי בעד לאשר את צו בתי דין דתיים (יחידות סיוע)(הקמת יחידות סיוע בבתי הדין השרעיים, דרכי הפעלתן וסדרי עבודתן), התשע"ז-2017?

ניסן סלומינסקי: הצבעה בעד הצו – פה אחד צו בתי דין דתיים (יחידות סיוע)(הקמת יחידות סיוע בבתי הדין השרעיים, דרכי הפעלתן וסדרי עבודתן), התשע"ז-2017, אושר.

ניסן סלומינסקי: אושר פה אחד.

חמד עמאר: אני מצביע במקום עודד.

ניסן סלומינסקי: כן.

ניסן סלומינסקי: הצו השני, צו בתי דין דתיים (יחידות סיוע)(הקמת יחידת סיוע בבית הדין הדתי הדרוזי, דרכי הפעלתה וסדרי עבודתה), התשע"ז-2017, מי בעד?

ניסן סלומינסקי: הצבעה בעד הצו – פה אחד צו בתי דין דתיים (יחידות סיוע)(הקמת יחידת סיוע בבית הדין הדתי הדרוזי, דרכי הפעלתה וסדרי עבודתה), התשע"ז-2017, אושר.

ניסן סלומינסקי: אושר פה אחד.

ניסן סלומינסקי: רבותיי, לצאת לדרך, ושוב – אל"ף, מה שסיכמנו, בי"ת, תזרזו את הנציבות, גימ"ל, בקשתנו בעניין רמת הגולן, בית דין דרוזי, נמצאת בפניכם.

<נועה ברודסקי-לוי: והבקשה לזרז גם את החלת הסדר הידיינות וסכסוכים- - -

ניסן סלומינסקי: כן, לזרז גם את הנושא הזה.

ניסן סלומינסקי: תודה רבה, הישיבה נעולה.